По време на Ноемврийското въстание Рибински е произведен в бригаден генерал. Участва в битките с руските войски при Грохов и при Остроленка, където командва дивизия. Непосредствено след падането на Варшава през септември 1831 година е избран от останалите генерали за главнокомандващ. Макар че все още разполага с многобройни войски, не се решава да продължи съпротивата и на 5 октомври преминава с 20 000 бойци границата с Прусия, където слага оръжие.